Michigan

**Michigan ** ye un estáu de los Estaos Xuníos d'América, asitiáu na rexón del Mediu Oeste y perteneciente tamién a la rexón tresnacional de los Grandes Llagos. El nome vien-y de la pallabra llingua ojibwe|ojibwe *mishigamaa*, que significa "llagu grande" y facía referencia al llagu Michigan. Ye'l decimuprimer estáu más estensu de los Estaos Xuníos y el décimu con más población. La so capital ye Lansing, y Detroit la so ciudá más grande.

Michigan ye l'únicu estáu con un territoriu formáu por dos penínsules. La Península Inferior (*Lower Peninsula*), a la que se-y aplicaba orixinalmente'l nome de Michigan, tien forma de manopla. La Península Superior (*Upper Peninsula*) ta separtada de l'anterior polos estrechos de Mackinac, una canal de 8 km d'anchor que xune'l llagu Hurón y el llagu Michigan. Les dos penínsules tán coneutaes ente elles pela ponte Mackinac. L'estáu ye la subdivisión política del mundu que tien la mayor llinia de costa d'agua dulce, una y bones llenda con cuatro de los cinco Grandes Llagos, amás de col llagu Saint Clair. De resultes d'ello ye ún de los estaos del país nos que la navegación de recréu ye más popular.

Michigan tien, arriendes d'ello, 64.980 llagos y llagunes interiores, lo que fai que dengún llugar del estáu tea más alloñáu de 9,7 km d'una fonte d'agua dulce ni a más de 137 km de la costa de dalgún de los Grandes Llagos.

L'área, habitada por tribus de nativos americanos, foi colonizada por esploradores franceses nel sieglu XVII, y convertida en parte de la colonia de Nueva Francia. Tres de la derrota francesa na Guerra franco-india en 1762 la rexón pasó a dominiu británicu, siendo cedida a los recién nacíos Estaos Xuníos tres de la derrota británica na Guerra d'Independencia de los Estaos Xuníos. L'área formaba parte del nomáu Territoriu del Noroeste hasta 1800, cuando la fastera occidental de Michigan foi incluyida nel Territoriu d'Indiana. En 1805 formose'l Territoriu de Michigan, que foi almitíu na xunión, como'l so 26ᵘ estáu, en 1837. Bien ceo convirtióse nún importante centru industrial y comercial de la rexón de los Grandes Llagos, y un destín perpopular pa los inmigrantes.

Magar que la so economía ye bien diversa, l'estáu ye famosu por ser el centru de la industria de la automoción d'Estaos Xuníos. Les trés grandes compañíes fabricantes de coches del país, les nomaes *Big Three* (General Motors, Ford y Chrysler), tienen la so sede principal nel área metropolitana de Detroit. Na Península Superior, poco poblada, l'abondanza de recursos naturales fai que'l turismu seya una industria próspera, mentantu que la Península Inferior ye un centru manufactureru, de servicios y d'industries d'alta teunoloxía.

## Races
Según el censu de 2000 la distribución racial en Michigan ye:
* 80,2% - Blancos.
* 14,2% - Negros.
* 1,8% - Asiáticos.
* 0,6% - Nativos americanos. 
* 1,9% - Mulatos.

## Relixón

La población de Michigan confiésase seguidora de les siguientes relixones:
* Cristianos - 82%
** Protestantes - 58%
*** Baptistes - 15%
*** Metodistes - 10%
*** Pentecostalistes - 7%
*** Luteranos - 5%
*** Ilesies reformaes - 4%
*** Ilesia Unida de Cristu - 3%
*** Ilesia de Cristu - 2%
*** Otros protestantes - 12%
** Católicos - 23%
** Otros cristianos - 1%
* Musulmanes - 2%
* Xudíos - 1%
* Otres relixones - menos del 1%
* Non-Relixosos - 15%

## Referencies

## Enllaces esternos

* Páxina oficial del Estáu (n'inglés)